amanoisuno/poet huggingface dataset:
九日五首 四 杜甫
故里樊川菊，登高素滻源。他時一笑後，今日幾人存。巫峽蟠江路，終南對國門。繫舟身萬里，伏枕淚雙痕。爲客裁烏帽，從兒具綠尊。佳辰對羣盜，愁絕更誰論。
九日諸人集於林 杜甫
九日明朝是，相要舊俗非。老翁難早出，賢客幸知歸。舊采黃花賸，新梳白髮微。漫看年少樂，忍淚已霑衣。
大曆二年九月三十日 杜甫
爲客無時了，悲秋向夕終。瘴餘夔子國，霜薄楚王宮。草敵虛嵐翠，花禁冷葉紅。年年小搖落，不與故園同。
十月一日 杜甫
有瘴非全歇，爲冬亦不難。夜郎溪日暖，白帝峽風寒。蒸裹如千室，焦糟幸一柈。茲辰南國重，舊俗自相歡。
孟冬 杜甫
殊俗還多事，方冬變所爲。破甘霜落爪，嘗稻雪飜匙。巫峽寒都薄，烏蠻瘴遠隨。終然減灘瀨，暫喜息蛟螭。
冬至 杜甫
年年至日長爲客，忽忽窮愁泥殺人。江上形容吾獨老，天邊風俗自相親。杖蓼雪後臨丹壑，鳴玉朝來散紫宸。心折此時無一寸，路迷何處見三秦。
小至 杜甫
天時人事日相催，冬至陽生春又來。刺繡五紋添弱線，吹葭六琯動浮灰。岸容待臘將舒柳，山意衝寒欲放梅。雲物不殊鄉國異，教兒且覆掌中杯。
覽物 杜甫
曾爲掾吏趨三輔，憶在潼關詩興多。巫峽忽如瞻華岳，蜀江猶似見黃河。舟中得病移衾枕，洞口經春長薜蘿。形勝有餘風土惡，幾時回首一高歌。
愁 杜甫
江草日日喚愁生，巫峽泠泠非世情。盤渦鷺浴底心性，獨樹花發自分明。十年戎馬暗萬國，異域賓客老孤城。渭水秦山得見否，人經罷病虎縱橫。
晝夢 杜甫
二月饒睡昏昏然，不獨夜短晝分眠。桃花氣暖眼自醉，春渚日落夢相牽。故鄉門巷荆棘底，中原君臣豺虎邊。安得務農息戰鬬，普天無吏橫索錢。
即事 杜甫
暮春三月巫峽長，皛皛行雲浮日光。雷聲忽送千峰雨，花氣渾如百和香。黃鶯過水飜迴去，燕子銜泥濕不妨。飛閣卷簾圖畫里，虛無只少對瀟湘。
即事 杜甫
天畔羣山孤草亭，江中風浪雨冥冥。一雙白魚不受釣，三寸黃甘猶自青。多病馬卿無日起，窮途阮籍幾時醒。未聞細柳散金甲，腸斷秦川流濁涇。
悶 杜甫
瘴癘浮三蜀，風雲暗百蠻。卷簾唯白水，隱几亦青山。猨捷長難見，鷗輕故不還。無錢從滯客，有鏡巧催顏。
戲作俳諧體遣悶二首 一 杜甫
異俗吁可怪，斯人難竝居。家家養烏鬼，頓頓食黃魚。舊識能爲態，新知已暗疎。治生且耕鑿，只有不關渠。
戲作俳諧體遣悶二首 二 杜甫
西歷青羌板，南留白帝城。於菟侵客恨，粔籹作人情。瓦卜傳神語，畬田費火聲。是非何處定，高枕笑浮生。
得舍弟觀書自中都已達江陵今茲暮春月末行李合到夔州悲喜相兼團圓可待賦詩即事情見乎詞 杜甫
爾到江陵府，何時到峽州？亂難生有別，聚集病應瘳。颯颯開啼眼，朝朝上水樓。老身須付託，白骨更何憂。
喜觀即到復題短篇二首 一 杜甫
巫峽千山暗，終南萬里春。病中吾見弟，書到汝爲人。意荅兒童問，來經戰伐新。泊船悲喜後，款款話歸秦。
喜觀即到復題短篇二首 二 杜甫
待爾嗔烏鵲，拋書示鶺鴒。枝間喜不去，原上急曾經。江閣嫌津柳，風帆數驛亭。應論十年事，愁絕始星星。
舍弟觀歸藍田迎新婦送示兩篇 一 杜甫
汝去迎妻子，高秋念却迴。即今螢已亂，好與雁同來。東望西江水，南游北戶開。卜居期靜處，會有故人杯。
舍弟觀歸藍田迎新婦送示兩篇 二 杜甫
楚塞難爲路，藍田莫滯留。衣裳判白露，鞍馬信清秋。滿峽重江水，開帆八月舟。此時同一醉，應在仲宣樓。
第五弟豐獨在江左近三四載寂無消息覓使寄此二首 一 杜甫
亂後嗟吾在，羇棲見汝難。草黃騏驥病，沙晚鶺鴒寒。楚設關城險，吳吞水府寬。十年朝夕淚，衣袖不曾乾。
第五弟豐獨在江左近三四載寂無消息覓使寄此二首 二 杜甫
聞汝依山寺，杭州定越州。風塵淹別日，江漢失清秋。影蓋啼猨樹，魂飄結蜃樓。明年下春水，東盡白雲求。
舍弟觀赴藍田取妻子到江陵喜寄三首 一 杜甫
汝迎妻子達荆州，消息真傳解我憂。鴻雁影來連峽內，鶺鴒飛急到沙頭。嶢關險路今虛遠，禹鑿寒江正穩流。朱紱即當隨彩鷁，青春不假報黃牛。
舍弟觀赴藍田取妻子到江陵喜寄三首 二 杜甫
馬度秦關雪正深，北來肌骨苦寒侵。他鄉就我生春色，故國移居見客心。賸欲提攜如意舞，喜多行坐白頭吟。巡檐索共梅花笑，冷蘂疎枝半不禁。
舍弟觀赴藍田取妻子到江陵喜寄三首 三 杜甫
庾信羅含俱有宅，春來秋去作誰家。短牆若在從殘草，喬木如存可假花。卜築應同蔣詡徑，爲園須似邵平瓜。比年病酒開涓滴，弟勸兄酬何怨嗟。
江雨有懷鄭典設 杜甫
春雨闇闇塞峽中，早晚來自楚王宮。亂波分披已打岸，弱雲狼籍不禁風。寵光蕙葉與多碧，點注桃花舒小紅。谷口子真正憶汝，岸高瀼滑限西東。
王十五前閣會 杜甫
楚岸收新雨，春臺引細風。情人來石上，鮮膾出江中。鄰舍煩書札，肩輿強老翁。病身虛俊味，何幸飫兒童。
寄韋有夏郎中 杜甫
省郎憂病士，書信有柴胡。飲子頻通汗，懷君想報珠。親知天畔少，藥味峽中無。歸楫生衣臥，春鷗洗翅呼。猶聞上急水，早作取平途。萬里皇華使，爲僚記腐儒。
陪柏中丞觀宴將士二首 一 杜甫
極樂三軍士，誰知百戰場。無私齊綺饌，久坐密金章。醉客霑鸚鵡，佳人指鳳皇。幾時來翠節，特地引紅妝。
陪柏中丞觀宴將士二首 二 杜甫
繡段裝檐額，金花帖鼓腰。一夫先舞劒，百戰後歌樵。江樹城孤遠，雲臺使寂寥。漢朝頻選將，應拜霍嫖姚。
七月一日題終明府水樓二首 一 杜甫
高棟曾軒已自涼，秋風此日灑衣裳。翛然欲下陰山雪，不去非無漢署香。絕辟過雲開錦繡，疎松夾水奏笙簧。看君宜著王喬履，真賜還疑出尚方。
七月一日題終明府水樓二首 二 杜甫
宓子彈琴邑宰日，終軍棄繻英妙時。承家節操尚不泯，爲政風流今在茲。可憐賓客盡傾蓋，何處老翁來賦詩。楚江巫峽半雲雨，清簟疎簾看弈棊。
季秋蘇五弟纓江樓夜宴崔十三評事韋少府姪三首 一 杜甫
峽險江驚急，樓高月迥明。一時今夕會，萬里故鄉情。星落黃姑渚，秋辭白帝城。老人因酒病，堅坐看君傾。
季秋蘇五弟纓江樓夜宴崔十三評事韋少府姪三首 二 杜甫
明月生長好，浮雲薄漸遮。悠悠照邊塞，悄悄憶京華。清動杯中物，高隨海上查。不眠瞻白兔，百過落烏紗。
季秋蘇五弟纓江樓夜宴崔十三評事韋少府姪三首 三 杜甫
對月那無酒，登樓況有江。聽歌驚白鬢，笑舞拓秋窗。尊蟻添相續，沙鷗竝一雙。盡憐君醉倒，更覺片心降。
九月一日過孟十二倉曹十四主簿兄弟 杜甫
藜杖侵寒露，蓬門啓曙煙。力稀經樹歇，老困撥書眠。秋覺追隨盡，來因孝友偏。清談見滋味，爾輩可忘年。
過客相尋 杜甫
窮老真無事，江山已定居。地幽忘盥櫛，客至罷琴書。挂壁移筐果，呼兒問煮魚。時聞繫舟楫，及此問吾廬。
孟倉曹步趾領新酒醬二物滿器見遺老夫 杜甫
楚岸通秋屐，胡牀面夕畦。藉糟分汁滓，甕醬落提攜。飯糲添香味，朋來有醉泥。理生那免俗，方法報山妻。
簡吳郎司法 杜甫
有客乘舸自忠州，遣騎安置瀼西頭。古堂本買藉疎豁，借汝遷居停宴遊。雲石熒熒高葉曙，風江颯颯亂帆秋。却爲姻婭過逢地，許坐曾軒數散愁。
又呈吳郎 杜甫
堂前撲棗任西鄰，無食無兒一婦人。不爲困窮寧有此，祗緣恐懼轉須親。即防遠客雖多事，使插疎籬却甚真。已訴徵求貧到骨，正思戎馬淚盈巾。
覃山人隱居 杜甫
南極老人自有星，北山移文誰勒銘。徵君已去獨松菊，哀壑無光留戶庭。予見亂離不得已，子知出處必須經。高車駟馬帶傾覆，悵望秋天虛翠屏。
柏學士茅屋 杜甫
碧山學士焚銀魚，白馬却走身巖居。古人已用三冬足，年少今開萬卷餘。晴雲滿戶團傾蓋，秋水浮階溜決渠。富貴必從勤苦得，男兒須讀五車書。
題柏大兄弟山居屋壁二首 一 杜甫
叔父朱門貴，郎君玉樹高。山居精典籍，文雅涉風騷。江漢終吾老，雲林得爾曹。哀弦繞白雪，未與俗人操。
題柏大兄弟山居屋壁二首 二 杜甫
野屋流寒水，山籬帶薄雲。靜應連虎穴，喧已去人羣。筆架霑窗雨，書籤映隙曛。蕭蕭千里足，箇箇五花文。
戲寄崔評事表姪蘇五表弟韋大少府諸姪 杜甫
隱豹深愁雨，潛龍故起雲。泥多仍徑曲，心醉阻賢羣。忍待江山麗，還披鮑謝文。高樓憶疎豁，秋興坐氛氳。
秋日寄題鄭監湖上亭三首 一 杜甫
碧草逢春意，沅湘萬里秋。池要山簡馬，月淨庾公樓。磨滅餘篇翰，平生一釣舟。高唐寒浪減，髣髴識昭丘。
秋日寄題鄭監湖上亭三首 二 杜甫
新作湖邊宅，還聞賓客過。自須開竹逕，誰道避雲蘿。官序潘生拙，才名賈傅多。舍舟應轉地，鄰接意如何。
秋日寄題鄭監湖上亭三首 三 杜甫
暫阻蓬萊閣，終爲江海人。揮金應物理，拖玉豈吾身。羹煮秋蓴滑，杯迎露菊新。賦詩分氣象，佳句莫頻頻。
別崔潩因寄薛據孟雲卿 杜甫
志士惜妄動，知深難固辭。如何久磨礪，但取不磷緇。夙夜聽憂主，飛騰急濟時。荆州過薛孟，爲報欲論詩。
送李八祕書赴杜相公幕 杜甫
青簾白舫益州來，巫峽秋濤天地迴。石出倒聽楓葉下，櫓搖背指菊花開。貪趨相府今晨發，恐失佳期後命催。南極一星朝北斗，五雲多處是三台。
巫峽敝廬奉贈侍御四舅別之澧朗 杜甫
江城秋日落，山鬼閉門中。行李淹吾舅，誅茅問老翁。赤眉猶世亂，青眼只途窮。傳語桃源客，人今出處同。
奉送十七舅下邵桂 杜甫
絕域三冬暮，浮生一病身。感深辭舅氏，別後見何人。飄緲蒼梧帝，推遷孟母鄰。昏昏阻雲水，側望苦傷神。
送覃二判官 杜甫
先帝弓劒遠，小臣餘此生。蹉跎病江漢，不復謁承明。餞爾白頭日，永懷丹鳳城。遲遲戀屈宋，渺渺臥荆衡。魂斷航舸失，天寒沙水清。肺肝若稍愈，亦上赤霄行。
季夏送鄉弟韶陪黃門從叔朝謁 杜甫
令弟尚爲蒼水使，名家莫出杜陵人。比來相國兼安蜀，歸赴朝廷已入秦。舍舟策馬論兵地，拖玉腰金報主身。莫度清秋吟蟋蟀，早聞黃閣畫麒麟。
送十五弟侍御使蜀 杜甫
喜弟文章進，添余別興牽。數杯巫峽酒，百丈內江船。未息豺狼鬬，空催犬馬年。歸朝多便道，搏擊望秋天。
送田四弟將軍將夔州柏中丞命起居江陵節度陽城郡王衛公幕 杜甫
離筵罷多酒，起地發寒塘。回首中丞座，馳牋異姓王。燕辭楓樹日，雁度麥城霜。空醉山翁酒，遙憐似葛強。
送王十六判官 杜甫
客下荆南盡，君今復入舟。買薪猶白帝，鳴櫓少沙頭。衡霍生春早，瀟湘共海浮。荒林庾信宅，爲仗主人留。
奉送卿二翁統節度鎮軍還江陵 杜甫
火旗還錦纜，白馬出江城。嘹唳吟笳發，簫條別浦清。寒空巫峽曙，落日渭陽明。留滯嗟衰疾，何時見息兵。
送鮮于萬州遷巴州 杜甫
京兆先時傑，琳琅照一門。朝廷偏注意，接近與名藩。祖帳排舟數，寒江觸石喧。看君妙爲政，他日有殊恩。
寄杜位 杜甫
寒日經檐短，窮猨失木悲。峽中爲客恨，江上憶君時。天地身何在，風塵病敢辭。封書兩行淚，霑灑裛新詩。
奉寄李十五祕書二首 一 杜甫
避暑雲安縣，秋風早下來。暫留魚復浦，同過楚王臺。猨鳥千崖窄，江湖萬里開。竹枝歌未好，畫舸莫遲回。
奉寄李十五祕書二首 二 杜甫
行李千金贈，衣冠八尺身。飛騰知有策，意度不無神。班秩兼通貴，公侯出異人。玄成負文彩，世業豈沈淪。
奉送韋中丞之晉赴湖南 杜甫
寵渥徵黃漸，權宜借寇頻。湖南安背水，峽內憶行春。王室仍多故，蒼生倚大臣。還將徐孺子，處處待高人。
送李功曹之荆州充鄭侍御判官重贈 杜甫
曾聞宋玉宅，每欲到荆州。此地生涯晚，遙悲水國秋。孤城一柱觀，落日九江流。使者雖光彩，青楓遠自愁。
送孟十二倉曹赴東京選 杜甫
君行別老親，此去苦家貧。藻鏡留連客，江山顦顇人。秋風楚竹冷，夜雪鞏梅春。朝夕高堂念，應宜綵服新。
憑孟倉曹將書覓土婁舊莊 杜甫
平居喪亂後，不到洛陽岑。爲歷雲山問，無辭荆棘深。北風黃葉下，南浦白頭吟。十載江湖客，茫茫遲暮心。
別蘇徯（赴湖南幕） 杜甫
故人有遊子，棄擲傍天隅。他日憐才命，居然屈壯圖。十年猶塌翼，絕倒爲驚吁。消渴今如在，提攜媿老夫。豈知臺閣舊，先拂鳳皇雛。得實飜蒼竹，棲枝把翠梧。北辰當宇宙，南岳據江湖。國帶風塵色，兵張虎豹符。數論封內事，揮發府中趨。贈爾秦人策，莫鞭轅下駒。
存歿口號二首 一 杜甫
席謙不見近彈棊，畢曜仍傳舊小詩。玉局他年無限笑，白楊今日幾人悲。
存歿口號二首 二 杜甫
鄭公粉繪隨長夜，曹霸丹青已白頭。天下何曾有山水，人間不解重驊騮。
奉漢中王手札報韋侍御蕭尊師亡 杜甫
秋日蕭韋逝，淮王報峽中。少年疑柱史，多術怪仙公。不但時人惜，祗應吾道窮。一哀侵疾病，相識自兒童。處處鄰家笛，飄飄客子蓬。強吟懷舊賦，已作白頭翁。
哭王彭州掄 杜甫
執友驚淪沒，斯人已寂寥。新文生沈謝，異骨降松喬。北部初高選，東堂早見招。蛟龍纏倚劒，鸞鳳夾吹簫。歷職漢庭久，中年胡馬驕。兵戈闇兩觀，寵辱事三朝。蜀路江干窄，彭門地里遙。解龜生碧草，諫獵阻清霄。頃壯戎麾出，叨陪幕府要。將軍臨氣候，猛士寒風飆。井漏泉誰汲，烽疎火不燒。前籌自多暇，隱几接終朝。翠石俄雙表，寒松竟後凋。贈詩焉敢墜，染翰欲無聊。再哭經過罷，離魂去住銷。之官方玉折，寄葬與萍漂。曠望渥洼道，霏微河漢橋。夫人先即世，令子各清標。巫峽長雲雨，秦城近斗杓。馮唐毛髮白，歸興日蕭蕭。
見螢火 杜甫
巫山秋夜螢火飛，簾疎巧入坐人衣。忽驚屋裏琴書冷，復亂檐邊星宿稀。却繞井闌添箇箇，偶經花蘂弄輝輝。蒼江白髮愁看汝，來歲如今歸未歸。
吹笛 杜甫
吹笛秋山風月清，誰家巧作斷腸聲。風飄律呂相和切，月傍關山幾處明。胡騎中宵堪北走，武陵一曲想南征。故園楊柳今搖落，何得愁中曲盡生。
孤雁 杜甫
孤雁不飲啄，飛鳴聲念羣。誰憐一片影，相失萬重雲。望盡似猶見，哀多如更聞。野鵶無意緒，鳴噪自紛紛。
鷗 杜甫
江浦寒鷗戲，無他亦自饒。却思飜玉羽，隨意點春苗。雪暗還須浴，風生一任飄。幾羣滄海上，清影日蕭蕭。
猨 杜甫
褭褭啼虛壁，蕭蕭挂冷枝。艱難人不見，隱見爾如知。慣習元從衆，全生或用奇。前林騰每及，父子莫相離。
黃魚 杜甫
日見巴東峽，黃魚出浪新。脂膏兼飼犬，長大不容身。筒桶相沿久，風雷肯爲神。泥沙卷涎沫，回首怪龍鱗。
白小 杜甫
白小羣分命，天然二寸魚。細微霑水族，風俗當園蔬。入肆銀花亂，傾箱雪片虛。生成猶拾卵，盡取義何如。
雞 杜甫
紀德名標五，初鳴度必三。殊方聽有異，失次曉無慙。問俗人情似，充庖爾輩堪。氣交亭育際，巫峽漏司南。
玉腕騮 杜甫
聞說荆南馬，尚書玉腕騮。頓驂飄赤汗，踞蹐顧長楸。胡虜三年入，乾坤一戰收。舉鞭如有問，欲伴習池遊。
見王監兵馬使說近山有白黑二鷹羅者久取竟未能得王以爲毛骨有異他鷹恐臘後春生鶱飛避暖勁翮思秋之甚眇不可見請余賦詩 一 杜甫
雪飛玉立盡清秋，不惜奇毛恣遠遊。在野只教心力破，千人何事網羅求。一生自獵知無敵，百中爭能恥下韝。鵬礙九天須却避，兔藏三穴莫深憂。
見王監兵馬使說近山有白黑二鷹羅者久取竟未能得王以爲毛骨有異他鷹恐臘後春生鶱飛避暖勁翮思秋之甚眇不可見請余賦詩 二 杜甫
黑鷹不省人間有，度海疑從北極來。正翮摶風超紫塞，立冬幾夜宿陽臺。虞羅自各虛施巧，春雁同歸必見猜。萬里寒空祗一日，金眸玉爪不凡才。
太歲日 杜甫
楚岸行將老，巫山坐復春。病多猶是客，謀拙竟何人。閶闔開黃道，衣冠拜紫宸。榮光懸日月，賜與出金銀。愁寂鴛行斷，參差虎穴鄰。西江元下蜀，北斗故臨秦。散地逾高枕，生涯脫要津。天邊梅柳樹，相見幾回新。
元日示宗武 杜甫
汝啼吾手戰，吾笑汝身長。處處逢正月，迢迢滯遠方。飄零還柏酒，衰病只藜牀。訓喻青衿子，名慙白首郎。賦詩猶落筆，獻壽更稱觴。不見江東弟，高歌淚數行。
遠懷舍弟穎觀等 杜甫
陽翟空知處，荆南近得書。積年仍遠別，多難不安居。江漢春風起，冰霜昨夜除。雲天猶錯莫，花萼尚蕭疎。對酒都疑夢，吟詩正憶渠。舊時元日會，鄉黨羨吾廬。
續得觀書迎就當陽居止正月中旬定出三峽 杜甫
自汝到荆府，書來數喚吾。頌椒添諷詠，禁火卜歡娛。舟楫因人動，形骸用杖扶。天旋夔子國，春近岳陽湖。發日排南喜，傷神散北吁。飛鳴還接翅，行序密銜蘆。俗薄江山好，時危草木蘇。馮唐雖晚達，終覬在皇都。
將別巫峽贈南卿兄瀼西果園四十畝 杜甫
苔竹素所好，萍蓬無定居。遠遊長兒子，幾地別林廬。雜蘂紅相對，他時錦不如。具舟將出峽，巡圃念攜鋤。正月喧鶯末，茲辰放鷁初。雪籬梅可折，風榭柳微舒。託贈卿家有，因歌野興疎。殘生逗江漢，何處狎樵漁。
送大理封主簿五郎親事不合却赴通州主簿前閬州賢子余與主簿平章鄭氏女子垂欲納鄭氏伯父京書至女子已前許他族親事遂停 杜甫
禁臠去東牀，趨庭赴北堂。風波空遠涉，琴瑟幾虛張。渥水出騏驥，崑山生鳳皇。兩家誠款款，中道許蒼蒼。頗謂秦晉匹，從來王謝郎。青春動才調，白首缺輝光。玉潤終孤立，珠明得闇藏。餘寒折花卉，恨別滿江鄉。
人日兩篇 一 杜甫
元日到人日，未有不陰時。冰雪鶯難至，春寒花較遲。雲隨白水落，風振紫山悲。蓬鬢稀疎久，無勞比素絲。
人日兩篇 二 杜甫
此日此時人共得，一談一笑俗相看。尊前柏葉休隨酒，勝裏金花巧耐寒。佩劒衝星聊暫拔，匣琴流水自須彈。早春重引江湖興，直道無憂行路難。
江梅 杜甫
梅蘂臘前破，梅花年後多。絕知春意好，最奈客愁何。雪樹元同色，江風亦自波。故園不可見，巫岫鬱嵯峨。
庭草 杜甫
楚草經寒碧，逢春入眼濃。舊低收葉舉，新掩卷牙重。步履宜輕過，開筵得屢供。看花隨節序，不敢強爲容。
大曆三年春白帝城放船出瞿塘峽久居夔府將適江陵漂泊有詩凡四十韻 杜甫
老向巴人裏，今辭楚塞隅。入舟飜不樂，解纜獨長吁。窄轉深啼狖，虛隨亂浴鳧。石苔凌几杖，空翠撲肌膚。疊壁排霜劒，奔泉濺水珠。杳冥藤上下，濃澹樹榮枯。神女峰娟妙，昭君宅有無。曲留明怨惜，夢盡失歡娛。擺闔盤渦沸，欹斜激浪輸。風雷纏地脈，冰雪耀天衢。鹿角真走險，狼頭如跋胡。惡灘寧變色，高臥負微軀。書史全傾撓，裝囊半壓濡。生涯臨臬兀，死地脫斯須。不有平川決，焉知衆壑趨。乾坤霾漲海，雨露洗春蕪。歐鳥牽絲颺，驪龍濯錦紆。落霞沈綠綺，殘月壞金樞。泥筍苞初荻，沙茸出小蒲。雁兒爭水馬，燕子逐檣烏。絕島容煙霧，環洲納曉晡。前聞辨陶牧，轉眄拂宜都。縣郭南畿好，津亭北望孤。勞心依憩息，朗詠劃昭蘇。意遣樂還笑，衰迷賢與愚。飄蕭將素髮，汩沒聽洪鑪。丘壑曾忘返，文章敢自誣。此生遭聖代，誰分哭窮途。臥疾淹爲客，蒙恩早厠儒。廷爭酬造化，樸直乞江湖。灧澦險相迫，滄浪深可逾。浮名尋已已，嬾計却區區。喜近天皇寺，先披古畫圖。應經帝子渚，同泣舜蒼梧。朝士兼戎服，君王按湛盧。旄頭初俶擾，鶉首麗泥塗。甲卒身雖貴，書生道固殊。出塵皆野鶴，歷塊匪轅駒。伊呂終難降，韓彭不易呼。五雲高太甲，六月曠摶扶。回首黎元病，爭權將帥誅。山林託疲苶，未必免崎嶇。
巫山縣汾州唐使君十八弟宴別兼諸公攜酒樂相送率題小詩留於屋壁， 杜甫
臥病巴東久，今年強作歸。故人猶遠謫，茲日倍多違。接宴身兼杖，聽歌淚滿衣。諸公不相棄，擁別惜光輝。
春夜峽州田侍御長史津亭留宴 杜甫
北斗三更席，西江萬里船。杖藜登水榭，揮翰宿春天。白髮煩多酒，明星惜此筵。始知雲雨峽，忽盡下牢邊。
泊松滋江亭 杜甫
沙帽隨鷗鳥，扁舟繫此亭。江湖深更白，松竹遠微青。一柱全應近，高唐莫再經。今宵南極外，甘作老人星。
行次古城店泛江作不揆鄙拙奉呈江陵幕府諸公 杜甫
老年常道路，遲日復山川。白屋花開裏，孤城麥秀邊。濟江元自闊，下水不勞牽。風蝶勤依漿，春鷗嬾避船。王門高德業，幕府盛才賢。行色兼多病，蒼茫泛愛前。
乘雨入行軍六弟宅 杜甫
曙角凌雲罷，春城帶雨長。水花分塹弱，巢燕得泥忙。令弟雄軍佐，凡才污省郎。萍漂忍流涕，衰颯近中堂。
宴胡侍御書堂 杜甫
江湖春欲暮，牆宇日猶微。闇闇春籍滿，輕輕花絮飛。翰林名有素，墨客興無違。今夜文星動，吾儕醉不歸。
書堂飲既夜復邀李尚書下馬月下賦絕句 杜甫
湖水林風相與清，殘尊下馬復同傾。久判野鶴如霜鬢，遮莫鄰雞下五更。
上巳日徐司錄林園宴集 杜甫
鬢毛垂領白，花蘂亞枝紅。欹倒衰年廢，招尋令節同。薄衣臨積水，吹面受和風。有喜留攀桂，無勞問轉蓬。
奉送蘇州李二十五長史丈之任 杜甫
星坼台衡地，曾爲人所憐。公侯終必復，經術昔相傳。食德見從事，克家何妙年。一毛生鳳穴，三尺獻龍泉。赤壁浮春暮，姑蘇落海邊。客間頭最白，惆悵此離筵。
暮春江陵送馬大卿公恩命追赴闕下 杜甫
自古求忠孝，名家信有之。吾賢富才術，此道未磷緇。玉府標孤映，霜蹄去不疑。激揚音韻徹，籍甚衆多推。潘陸應同調，孫吳亦異時。北辰徵事業，南紀赴恩私。卿月升金掌，王春度玉墀。熏風行應律，湛露即歌詩。天意高難問，人情老易悲。尊前江漢闊，後會且深期。
暮春陪李尚書李中丞過鄭監湖亭泛舟 杜甫
海內文章伯，湖邊意緒多。玉尊移晚興，桂楫帶酣歌。春日繁魚鳥，江天足芰荷。鄭莊賓客地，衰白遠來過。
奉送蜀州柏二別駕將中丞命赴江陵起居衛尚書太夫人因示從弟行軍司馬佐 杜甫
中丞問俗畫熊頻，愛弟傳書彩鷁新。遷轉五州防禦使，起居八座太夫人。楚宮臘送荆門水，白帝雲偷碧海春。報與惠連詩不惜，知吾斑鬢總如銀。
夏日楊長寧宅送崔侍御常正字入京 杜甫
醉酒揚雄宅，升堂子賤琴。不堪垂老鬢，還對欲分襟。天地西江遠，星辰北斗深。烏臺俯麟閣，長夏白頭吟。
和江陵宋大少府暮春雨後同諸公及舍弟宴書齋 杜甫
渥洼汗血種，天上麒麟兒。才士得神秀，書齋聞爾爲。棣華晴雨好，綵服暮春宜。朋酒日歡會，老夫今始知。
宇文晁尚書之甥崔彧司業之孫尚書之子重泛鄭監前湖 杜甫
郊扉俗遠長幽寂，野水春來更接連。錦席淹留還出浦，葛巾欹側未迴船。尊當霞綺輕初散，櫂拂荷珠碎却圓。不但習池歸酩酊，君看鄭谷去夤緣。
多病執熱奉懷李尚書 杜甫
衰年正苦病侵凌，首夏何須氣鬱蒸。大水淼茫炎海接，奇峰硉兀火雲升。思霑道暍黃梅雨，敢望宮恩玉井冰。不是尚書期不顧山陰野雪興難乘。
水宿遣興奉呈羣公 杜甫
魯鈍仍多病，逢迎遠復迷。耳聾須畫字，髮短不勝蓖。澤國雖勤雨，炎天竟淺泥。小江還積浪，弱纜且長堤。歸路非關北，行舟却向西。暮年漂泊恨，今夕亂離啼。童稚頻書札，盤餐詎糝藜。我行何到此，物理直難齊。高枕飜星月，嚴城疊鼓鞞。風號聞虎豹，水宿伴鳧鷖。異縣驚虛往，同人惜解攜。蹉跎長泛鷁，展轉屢鳴雞。嶷嶷瑚璉器，陰陰桃李蹊。餘波期救涸，費日苦輕齎。支策門闌邃，肩輿羽翮低。自傷甘賤役，誰愍強幽棲。巨海能無釣，浮雲亦有梯。勳庸思樹立，語默可端倪。贈粟囷應指，登橋柱必題。丹心老未折，時訪武陵溪。
奉賀陽城郡王太夫人恩命加鄧國太夫人 杜甫
衛幕銜恩重，潘輿送喜頻。濟時瞻上將，錫號戴慈親。富貴當如此，尊榮邁等倫。郡依封土舊，國與大名新。紫誥鸞迴紙，清朝燕賀人。遠傳冬筍味，更覺綵衣春。奕葉班姑史，芬芳孟母鄰。義方兼有訓，詞翰兩如神。委曲承顏體，騫飛報主身。可憐忠與孝，雙美畫騏麟。
江陵望幸 杜甫
雄都元壯麗，望幸歘威神。地利西通蜀，天文北照秦。風煙含越鳥，舟楫控吳人。未枉周王駕，終期漢武巡。甲兵分聖旨，居守付宗臣。早發雲臺杖，恩波起涸鱗。
江邊星月二首 一 杜甫
驟雨清秋夜，金波耿玉繩。天河元自白，江浦向來澄。映物連珠斷，緣空一鏡升。餘光隱更漏，況乃露華凝。
江邊星月二首 二 杜甫
江月辭風纜，江星別霧船。雞鳴還曙色，鷺浴自清川。歷歷竟誰種，悠悠何處圓。客愁殊未已，他夕始相鮮。
舟月對驛近寺 杜甫
更深不假燭，月朗自明船。金剎清楓外，朱樓白水邊。城烏啼眇眇，野鷺宿娟娟。皓首江湖客，鉤簾獨未眠。
舟中 杜甫
風餐江柳下，雨臥驛樓邊。結纜排魚網，連檣竝米船。今朝雲細薄，昨夜月清圓。飄泊南庭老，祗應學水仙。
遣悶 杜甫
地闊平沙岸，舟虛小洞房。使塵來驛道，城日避烏檣。暑雨留蒸濕，江風借夕涼。行雲星隱見，疊浪月光芒。螢鑒緣帷徹，蛛絲罥鬢長。哀箏猶凭几，鳴笛竟霑裳。倚著如秦贅，過逢類楚狂。氣衝看劒匣，穎脫撫錐囊。妖孽關東臭，兵戈隴右創。時清疑武略，世亂跼文場。餘力浮於海，端憂問彼蒼。百年從萬事，故國耿難忘。
江陵節度陽城郡王新樓成王請嚴侍御判官賦七字句同作 杜甫
樓上炎天冰雪生，高飛燕雀賀新成。碧窗宿霧濛濛濕，朱栱浮雲細細輕。杖鉞褰帷瞻具美，投壺散帙有餘清。自公多暇延參佐，江漢風流萬古情。
又作此奉衛公 杜甫
西北樓成雄楚都，遠開山岳散江湖。二儀清濁還高下，三伏炎蒸定有無。推轂幾年唯鎮靜，曳裾終日盛文儒。白頭授簡焉能賦，媿似相如爲大夫。
舟出江陵南浦奉寄鄭少尹 杜甫
更欲投何處，飄然去此都。形骸元土木，舟檝復江湖。社稷纏妖氣，干戈送老儒。百年同棄物，萬國盡窮途。雨洗平沙靜，天銜闊岸紆。鳴螿隨泛梗，別燕赴秋菰。棲託難高臥，飢寒迫向隅。寂寥相喣沫，浩蕩報恩珠。溟漲鯨波動，衡陽雁影徂。南征問懸榻，東逝想乘桴。濫竊商歌聽，時憂卞泣誅。經過憶鄭驛，斟酌旅情孤。
江南逢李龜年 杜甫
歧王宅裏尋常見，崔九堂前幾度聞。正是江南好風景，落花時節又逢君。
秋日荆南述懷三十韻 杜甫
昔承推獎分，媿匪挺生材。遲暮宮臣忝，艱危衮職陪。揚鑣隨日馭，折檻出雲臺。罪戾寬猶活，干戈塞未開。星霜玄鳥變，身世白駒催。伏枕因超忽，扁舟任往來。九鑽巴噀火，三蟄楚祠雷。望帝傳應實，昭王問不迴。蛟螭深作橫，豺虎亂雄猜。素業行已矣，浮名安在哉？琴烏曲怨憤，庭鶴舞摧頹。秋雨漫湘水，陰風過嶺梅。苦搖求食尾，常曝報恩顋。結舌防讒柄，探腸有禍胎。蒼茫步兵哭，展轉仲宣哀。飢籍家家米，愁徵處處杯。休爲貧士歎，任受衆人咍。得喪初難識，榮枯劃易該。差池分組冕，合沓起蒿萊。不必伊周地，皆知屈宋才。漢庭和異域，晉史坼中台。霸業尋常體，忠臣忌諱災。羣公紛戮力，聖慮窅裴回。數見銘鍾鼎，真宜法斗魁。願聞鋒鏑鑄，莫使棟梁摧。盤石圭多翦，凶門轂少推。垂旒資穆穆，祝網但恢恢。赤雀飜然至，黃龍詎假媒。賢非夢傅野，隱類鑿顏坯。自古江湖客，冥心苦死灰。
秋日荆南送石首薛明府辭滿告別奉寄薛尚書頌德敍懷斐然之作三十韻 杜甫
南征爲客久，西候別君初。歲滿歸鳧舄，秋來把雁書。荆門留美化，姜被就離居。聞道和親人，垂名報國餘。連枝不日竝，八座幾時除。往者胡星孛，恭惟漢網疎。風塵相澒洞，天地一丘墟。殿瓦鴛鴦坼，宮簾翡翠虛。鉤陳摧徼道，槍櫐失儲胥。文物陪巡守，親賢病拮据。公時呵䝟貐，首唱却鯨魚。勢愜宗蕭相，材非一范雎。屍填太行道，血走浚儀渠。滏口師仍會，函關憤已攄。紫微臨大角，皇極正乘輿。賞從頻峨冕，殊私再直廬。豈惟高衛霍，曾是接應徐。降集飜翔鳳，追攀絕衆狙。侍臣雙宋玉，戰策兩穰苴。鑒澈勞懸鏡，荒蕪已荷鋤。嚮來披述作，重此憶吹噓。白髮甘凋喪，青雲亦卷舒。經綸功不朽，跋涉體何如。應訝耽湖橘，常餐占野蔬。十年嬰藥餌，萬里狎樵漁。揚子淹投閣，鄒生惜曳裾。但驚飛熠耀，不記改蟾蜍。煙雨封巫峽，江淮略孟諸。湯池雖險固，遼海尚填淤。努力輸肝膽，休煩獨起予。
哭李尚書 杜甫
漳濱與蒿里，逝水竟同年。欲挂留徐劒，猶迴憶戴船。相知成白首，此別間黃泉。風雨嗟何及，江湖涕泫然。修文將管輅，奉使失張騫。史閣行人在，詩家秀句傳。客亭鞍馬絕，旅櫬網蟲懸。復魄昭丘遠，歸魂素滻偏。樵蘇封葬地，喉舌罷朝天。秋色凋春草，王孫若箇邊。
重題 杜甫
涕泗不能收，哭君余白頭。兒童相識盡，宇宙此生浮。江雨銘旌濕，湖風井徑秋。還瞻魏太子，賓客減應劉。
暮歸 杜甫
霜黃碧梧白鶴樓，城上擊拆復烏啼。客子入門月皎皎，誰家擣練風淒淒。南渡桂水關舟檝，北歸秦川多鼓鞞。年過半百不稱意，明日看雲還杖藜。
移居公安敬贈衛大郎 杜甫
衛侯不易得，余病汝知之。雅量涵高遠，清襟照等夷。平生感意氣，少小愛文辭。河海由來合，風雲若有期。形容勞宇宙，質樸謝軒墀。自古幽人泣，留年壯士悲。水煙通徑草，秋露接園葵。入邑豺狼鬬，傷弓鳥雀飢。白頭供宴語，烏几伴棲遲。交態遭輕薄，今朝豁所思。
公安送韋二少府匡贊 杜甫
逍遙公後世多賢，送爾維舟惜此筵。念我能書數字至，將詩不必萬人傳。時危兵甲黃塵裏，日短江湖白髮前。古往今來皆涕淚，斷腸分手各風煙。
贈虞十五司馬 杜甫
遠師虞祕監，今喜識玄孫。形像丹青逼，家聲器宇存。淒涼憐筆勢，浩蕩問詞源。爽氣金天豁，清談玉露繁。佇鳴南岳鳳，欲化北溟鯤。交態知浮俗，儒流不異門。過逢聯客位，日夜倒芳尊。沙岸風吹葉，雲江月上軒。百年嗟已半，四座敢辭喧。書籍終相與，青山隔故園。
公安送李二十九弟晉肅入蜀余下沔鄂 杜甫
正解柴桑纜，仍看蜀道行。檣烏相背發，塞雁一行鳴。南紀連銅柱，西江接錦城。憑將百錢卜，飄泊問君平。
宴王使君宅題二首 一 杜甫
漢主追韓信，蒼生起謝安。吾徒自漂泊，世事各艱難。逆旅招邀近，他鄉思緒寬。不材甘朽質，高臥豈泥蟠。
宴王使君宅題二首 二 杜甫
泛愛容霜髮，留歡卜夜閒。自吟詩送老，相勸酒開顏。戎馬今何地，鄉園獨舊山。江湖墮清月，酩酊任扶還。
留別公安太易沙門 杜甫
隱居欲就廬山遠，麗藻初逢休上人。數問舟航留製作，長開篋笥擬心神。沙村白雪仍含凍，江縣紅梅已放春。先蹋爐峰置蘭若，徐飛錫杖出風塵。
曉發公安 杜甫
北城擊柝復欲罷，東方明星亦不遲。鄰雞野哭如昨日，物色生態能幾時。舟檝眇然自此去，江湖遠適無前期。出門轉眄已陳迹，藥餌扶吾隨所之。
泊岳陽城下 杜甫
江國踰千里，山城僅百層。岸風飜夕浪，舟雪灑寒燈。留滯才難盡，艱危氣益增。圖南未可料，變化有鯤鵬。
纜船苦風戲題四韻奉簡鄭十三判官 杜甫
楚岸朔風疾，天寒鶬鴰呼。漲沙霾草樹，舞雪渡江湖。吹帽時時落，維舟日日孤。因聲置驛外，爲覓酒家壚。
過南岳入洞庭湖 杜甫
洪波忽爭道，岸轉異江湖。鄂渚分雲樹，衡山引舳艫。翠牙穿裛槳，碧節上寒蒲。病渴身何去，春生力更無。壤童犂雨雪，漁屋架泥塗。欹側風帆滿，微冥水驛孤。悠悠迴赤壁，浩浩略蒼梧。帝子留遺恨，曹公屈壯圖。聖朝光御極，殘孽駐艱虞。才淑隨廝養，名賢隱鍛鑪。邵平元入漢，張翰後歸吳。莫怪啼痕數，危檣逐夜烏。
宿青草湖 杜甫
洞庭猶在目，青草續爲名。宿槳依農事，郵籤報水程。寒冰爭倚薄，雲月遞微明。湖雁雙雙起，人來故北征。
宿白沙驛 杜甫
水宿仍餘照，人煙復此亭。驛邊沙舊白，湖外草新青。萬象皆春氣，孤槎自客星。隨波無限月，的的近南溟。
入喬口 杜甫
漠漠舊京遠，遲遲歸路賒。殘年傍水國，落日對春華。樹蜜早蠭亂，江泥輕燕斜。賈生骨已朽，悽惻近長沙。
北風 杜甫
春生南國瘴，氣待北風蘇。向晚霾殘日，初宵鼓大鑪。爽攜卑濕地，聲拔洞庭湖。萬里魚龍伏，三更鳥獸呼。滌除貪破浪，愁絕付摧枯。執熱沈沈在，凌寒往往須。且知寬疾胏，不敢恨危途。再宿煩舟子，衰容問僕夫。今晨非盛怒，便道即長驅。隱几看帆席，雲州湧坐隅。
雙楓浦 杜甫
輟櫂青楓浦，雙楓舊已摧。自驚衰謝力，不道棟梁材。浪足浮紗帽，皮須截錦苔。江邊地有主，暫借上天迴。
奉送王信州崟北歸 杜甫
朝廷防盜賊，供給愍誅求。下詔選郎署，傳聲能典州。蒼生今日困，天子嚮時憂。井屋有煙起，瘡痍無血流。壤歌唯海甸，畫角自山樓。白髮寐常早，荒榛農復秋。解龜踰臥轍，遣騎覓扁舟。徐榻不知倦，潁川何以酬。塵生彤管筆，寒膩黑貂裘。高義終焉在，斯文去矣休。別離同雨散，行止各雲浮。林熱鳥開口，江渾魚掉頭。尉佗雖北拜，太史尚南留。軍旅應都息，寰區要盡收。九重思諫諍，八極念懷柔。徙倚瞻王室，從容仰廟謀。故人持雅論，絕塞豁窮愁。復見陶唐理，甘爲汗漫遊。
江閣臥病走筆寄呈崔盧兩侍御 杜甫
客子庖廚薄，江樓枕席清。衰年病祗瘦，長夏想爲情。滑憶彫胡飯，香聞錦帶羹。溜匙兼暖腹，誰欲致杯甖。
酬韋韶州見寄 杜甫
養拙江湖外，朝廷記憶疎。深慙長者轍，重得故人書。白髮絲難理，新詩錦不如。雖無南去雁，看取北來魚。
千秋節有感二首 一 杜甫
自罷千秋節，頻傷八月來。先朝常宴會，壯觀已塵埃。鳳紀編生日，龍池塹劫灰。湘川新涕淚，秦樹遠樓臺。寶鏡羣臣得，金吾萬國迴。衢尊不重飲，白首獨餘哀。
千秋節有感二首 二 杜甫
御氣雲樓敞，含風綵仗高。仙人張內樂，王母獻宮桃。羅襪紅蕖豔，金羈白雪毛。舞階銜壽酒，走索背秋毫。聖主他年貴，邊心此日勞。桂江流向北，滿眼送波濤。
晚秋長沙蔡五侍御飲筵送殷六參軍歸澧州覲省 杜甫
佳士欣相識，慈顏望遠遊。甘從投轄飲，肯作置書郵。高鳥黃雲暮，寒蟬碧樹秋。湖南冬不雪，吾病得淹留。
湖中送敬十使君適廣陵 杜甫
相見各頭白，其如離別何。幾年一會面，今日復悲歌。少壯樂難得，歲寒心匪他。氣纏霜匣滿，冰置玉壺多。遭亂實漂泊，濟時曾琢磨。形容吾校老，膽力爾誰過。秋晚岳增翠，風高湖湧波。騫騰訪知己，淮海莫磋跎。
長沙送李十一 杜甫
與子避地西康州，洞庭相逢十二秋。遠媿尚方曾賜履，竟非吾土倦登樓。久存膠漆應難竝，一辱泥塗遂晚收。李杜齊名真忝竊，朔雲寒菊倍離憂。
重送劉十弟判官 杜甫
分源豕韋派，別浦雁賓秋。年事推兄忝，人才覺弟優。經過辨豐劒，意氣逐吳鉤。垂翅徒衰老，先鞭不滯留。本枝凌歲晚，高義豁窮愁。他日臨江待，長沙舊驛樓。
奉贈盧五丈參謀 杜甫
恭惟同自出，妙選異高標。入幕知孫楚，披襟得鄭僑。丈人藉才地，門閥冠雲霄。老矣逢迎拙，相於契託饒。賜錢傾府待，爭米駐船遙。鄰好艱難薄，氓心杼軸焦。客星空伴使，寒水不成潮。素髮乾垂領，銀章破在腰。說詩能累夜，醉酒或連朝。藻翰惟牽率，湖山合動搖。時清非造次，興盡却蕭條。天子多恩澤，蒼生轉寂寥。休傳鹿是馬，莫信鵩如鴞。未解依依袂，還斟泛泛瓢。流年疲蟋蟀，體物幸鷦鷯。辜負滄州願，誰云晚見招。
登舟將適漢陽 杜甫
春宅棄汝去，秋帆催客歸。庭蔬尚在眼，浦浪已吹衣。生理飄蕩拙，有心遲暮歸。中原戎馬盛，遠道素書稀。塞雁與時集，檣烏終歲飛。鹿門自此往，永息漢陰機。
暮秋將歸秦留別湖南幕府親友 杜甫
水闊蒼梧野，天高白帝秋。途窮那免哭，身老不禁愁。大府才能會，諸公德業優。北歸衝雨雪，誰憫敝貂裘。
送盧十四弟侍御護韋尚書靈櫬歸上都二十韻 杜甫
素幕渡江遠，朱幡登陸微。悲鳴駟馬顧，失涕萬人揮。參佐哭辭畢，門闌誰送歸。從公伏事久，之子俊才稀。長路更執紼，此心猶倒衣。感恩義不小，懷舊禮無違。墓待龍驤詔，臺迎獬豸威。深衷見士則，雅論在兵機。戎狄乘妖氣，塵沙落禁闈。往年朝謁斷，他日埽除非。但促銅壺箭，休添玉帳旂。動詢黃閣老，肯慮白登圍。萬姓瘡痍合，羣凶嗜慾肥。刺規多諫諍，端拱自光輝。儉約前王體，風流後代希。對敭期特達，衰朽再芳菲。空裏愁書字，山中疾采薇。撥杯要忽罷，抱被宿何依。眼冷看征蓋，兒扶立釣磯。清霜洞庭葉，故就別時飛。
哭李常侍嶧二首 一 杜甫
一代風流盡，修文地下深。斯人不重見，將老失知音。短日行梅嶺，寒山落桂林。長安若箇畔，猶想映貂金。
哭李常侍嶧二首 二 杜甫
青瑣陪雙入，銅梁阻一辭。風塵逢我地，江漢哭君時。次第尋書札，呼兒檢贈詩。發揮王子表，不媿史臣詞。
哭韋大夫之晉 杜甫
悽愴郇瑕色，差池弱冠年。丈人叨禮數，文律早周旋。臺閣黃圖裏，簪裾紫蓋邊。尊榮真不忝，端雅獨翛然。貢喜音容間，馮招病疾纏。南過駭倉卒，北思悄聯緜。鵩鳥長沙諱，犀牛蜀郡憐。素車猶慟哭，寶劒欲高懸。漢道中興盛，韋經亞相傳。沖融標世業，磊落映時賢。城府深朱夏，江湖眇霽天。綺樓關樹頂，飛旐汎堂前。帟幕疑風燕，笳簫急暮蟬。興殘虛白室，跡斷孝廉船。童孺交遊盡，喧卑俗事牽。老來多涕淚，情在強詩篇。誰寄方隅理，朝難將帥權。春秋褒貶例，名器重雙全。
舟中夜雪有懷盧十四侍御弟 杜甫
朔風吹桂水，朔雪夜紛紛。暗度南樓月，寒深北渚雲。燭斜初近見，舟重竟無聞。不識山陰道，聽雞更憶君。
樓上 杜甫
天地空搔首，頻抽白玉簪。皇輿三極北，身事五湖南。戀闕勞肝肺，論材媿杞柟。亂離難自救，終是老湘潭。
冬晚送長孫漸舍人歸州 杜甫
參卿休坐幄，蕩子不還鄉。南客瀟湘外，西戎鄠杜旁。衰年傾蓋晚，費日繫舟長。會面思來札，銷魂逐去檣。雲晴鷗更舞，風逆雁無行。匣裏雌雄劒，吹毛任選將。
暮冬送蘇四郎徯兵曹適桂州 杜甫
飄飄蘇季子，六印佩何遲。早作諸侯客，兼工古體詩。爾賢埋照久，余病長年悲。盧綰須征日，樓蘭要斬時。歲陽初盛動，王化久磷緇。爲人蒼梧廟，看雲哭九疑。
風疾舟中伏枕書懷三十六韻奉呈湖南親友 杜甫
軒轅休製律，虞舜罷彈琴。尚錯雄鳴管，猶傷半死心。聖賢名古邈，羇旅病年侵。舟泊常依震，湖平早見參。如聞馬融笛，若倚仲宣襟。故國悲寒望，羣雲慘歲陰。水鄉霾白屋，楓岸疊青岑。鬱鬱冬炎瘴，濛濛雨滯淫。鼓迎非祭鬼，彈落似鴞禽。興盡纔無悶，愁來遽不禁。生涯相汩沒，時物自蕭森。疑惑尊中弩，淹留冠上簪。牽裾驚魏帝，投閣爲劉歆。狂走終奚適，微才謝所欽。吾安藜不糝，汝貴玉爲琛。烏几重重縛，鶉衣寸寸鍼。哀傷同庾信，述作異陳琳。十暑岷山葛，三霜楚戶砧。叨陪錦帳座，久放白頭吟。反樸時難遇，忘機陸易沈。應過數粒食，得近四知金。春草封歸恨，源花費獨尋。轉蓬憂悄悄，行藥病涔涔。瘞夭追潘岳，持危覓鄧林。蹉跎飜學步，感激在知音。却假蘇張舌，高誇周宋鐔。納流迷浩汗，峻址得嶔崟。城府開清旭，松筠起碧潯。披顏爭倩倩，逸足競駸駸。朗鑒存愚直，皇天實照臨。公孫仍恃險，侯景未生擒。書信中原闊，干戈北斗深。畏人千里井，問俗九州箴。戰血流依舊，軍聲動至今。葛洪尸定解，許靖力還任。家事丹砂訣，無成涕作霖。
奉贈蕭二十使君 杜甫
惜在嚴公幕，俱爲蜀使臣。艱危參大府，前後間清塵。起草鳴先路，乘槎動要津。王鳧聊暫出，蕭雉只相馴。終始任安義，荒蕪孟母鄰。聯翩匍匐禮，意氣死生親。張老存家事，嵇康有故人。食恩慙鹵莽，鏤骨抱酸辛。巢許山林志，夔龍廊廟珍。鵬圖乃矯翼，熊軾且移輪。磊落衣冠地，蒼茫土木身。塤篪鳴自合，金石瑩逾新。重憶羅江外，同遊錦水濱。結歡隨過隙，懷舊益霑巾。曠絕含香舍，稽留伏枕辰。停驂雙闕早，迴雁五湖春。不達長卿病，從來原憲貧。監河受貸粟，一起轍中鱗。
奉送二十三舅錄事之攝郴州 杜甫
賢良歸盛族，吾舅盡知名。徐庶高交友，劉牢出外甥。泥塗豈珠玉，環堵但柴荆。衰老悲人世，驅馳厭甲兵。氣春江上別，淚血渭陽情。舟鷁排風影，林烏反哺聲。永嘉多北至，句漏且南征。必見公侯復，終聞盜賊平。郴州頗涼冷，橘井尚淒清。從役何蠻貊，居官志在行。
送魏二十四司直充嶺南掌選崔郎中判官兼寄韋韶州 杜甫
選曹分五嶺，使者歷三湘。才美膺推薦，君行佐紀綱。佳聲斯共遠，雅節在周防。明白山濤鑒，嫌疑陸賈裝。故人湖外少，春日嶺南長。憑報韶州牧，新詩昨寄將。
送趙十七明府之縣 杜甫
連城爲寶重，茂宰得才新。山雉迎舟楫，江花報邑人。論交飜恨晚，臥病却愁春。惠愛南翁悅，餘波及老身。
燕子來舟中作 杜甫
湖南爲客動經春，燕子銜泥兩度新。舊入故園常識主，如今社日遠看人。可憐處處巢君室，何異飄飄託此身。暫語船檣還起去，穿花落水益霑巾。
同豆盧峰知字韻 杜甫
煉金歐冶子，噴玉大宛兒。符彩高無敵，聰明達所爲。夢蘭他日應，折桂早年知。爛漫通經術，光芒刷羽儀。謝庭瞻不遠，潘省會於斯。倡和將雛曲，田翁號鹿皮。
歸雁二首 一 杜甫
萬里衡陽雁，今年又北歸。雙雙瞻客上，一一背人飛。雲裏相呼疾，沙邊自宿稀。繫書元浪語，愁寂故山薇。
歸雁二首 二 杜甫
欲雪違胡地，先花別楚雲。却過清渭影，高起洞庭羣。塞北春陰暮，江南日色曛。傷弓流落羽，行斷不堪聞。
小寒食舟中作 杜甫
佳辰強飯食猶寒，隱几蕭條帶鶡冠。春水船如天上坐，老年花似霧中看。娟娟戲蝶過閑幔，片片輕鷗下急湍。雲白山清萬餘里，愁看直北是長安。
清明二首 一 杜甫
朝來新火起新煙，湖色春光淨客船。繡羽銜花他自得，紅顏騎竹我無緣。胡童結束還難有，楚女腰肢亦可憐。不見定王城舊處，長懷賈傅井依然。虛霑焦舉爲寒食，實藉嚴君賣卜錢。鐘鼎山林各天性，濁醪粗飯任吾年。
清明二首 二 杜甫
此身飄泊苦西東，右臂偏枯半耳聾。寂寂繫舟雙下淚，悠悠伏枕左書空。十年蹴鞠將雛遠，萬里鞦韆習俗同。旅雁上雲歸紫塞，家人鑽火用青楓。秦城樓閣煙花裏，漢主山河錦繡中。風水春來洞庭闊，白蘋愁殺白頭翁。
迴櫂 杜甫
宿昔試安命，自私猶畏天。勞生繫一物，爲客費多年。衡岳江湖大，蒸池疫癘偏。散才嬰薄俗，有跡負前賢。巾拂那關眼，缾罍易滿船。火雲滋垢膩，凍雨裛沈緜。強飯蓴添滑，端居茗續煎。清思漢水上，涼憶峴山巔。順浪飜堪倚，迴帆又省牽。吾家碑不昧，王氏井依然。几杖將衰齒，茅茨寄短椽。灌園曾取適，遊寺可終焉。遂性同漁父，成名異魯連。篙師煩爾送，朱夏及寒泉。
贈韋七贊善 杜甫
鄉里衣冠不乏賢，杜陵韋曲未央前。爾家最近魁三象，時論同歸尺五天。北走關山開雨雪，南遊花柳塞雲煙。洞庭春色悲公子，鰕菜忘歸范蠡船。
奉酬寇十侍御錫見寄四韻復寄寇 杜甫
往別郇瑕地，於今四十年。來簪御府筆，故泊洞庭船。詩憶傷心處，春深把臂前。南瞻按百越，黃帽待君偏。
酬郭十五受判官 杜甫
才微歲老尚虛名，臥病江湖春復生。藥裹關心詩總廢，花枝照眼句還成。只同燕石能星隕，自得隋珠覺夜明。喬口橘洲風浪促，繫帆何惜片時程。
哭長孫侍御 杜甫
道爲謀書重，名因賦頌雄。禮闈曾擢桂，憲府舊乘驄。流水生涯盡，浮雲世事空。唯餘舊臺柏，蕭瑟九原中。
虢國夫人 杜甫
虢國夫人承主恩，平明上馬入宮門。却嫌脂粉涴顏色，澹埽蛾眉朝至尊。
軍中醉飲寄沈八劉叟 杜甫
酒渴愛江清，餘甘漱晚汀。輭沙欹坐穩，冷石醉眠醒。野膳隨行帳，華音發從伶。數杯君不見，醉已遣沈冥。
杜鵑行 杜甫
古時杜宇稱望帝，魂作杜鵑何微細。跳枝竄葉樹木中，搶佯瞥捩雌隨雄。毛衣慘黑貌顦顇，衆鳥安肯相尊崇。隳形不敢棲華屋，短翮唯願巢深叢。穿皮啄朽觜欲禿，苦飢始得食一蟲。誰言養雛不自哺，此語亦足爲愚蒙。聲音咽咽如有謂，號啼略與嬰兒同。口乾垂血轉迫促，似欲上訴於蒼穹。蜀人聞之皆起立，至今斅學傳遺風。迺知變化不可窮，豈知昔日居深宮，嬪嬙左右如花紅。
聞惠二過東溪特一送 杜甫
惠子白駒瘦，歸溪唯病身。皇天無老眼，空谷滯斯人。崖蜜松花熟，山杯竹葉新。柴門了無事，黃綺未稱臣。
舟泛洞庭 杜甫
蛟室圍青草，龍堆擁白沙。護江盤古木，迎櫂舞神鵶。破浪南風正，收颿畏日斜。雲山千萬疊，底處上仙槎。
李鹽鐵二首 杜甫
落葉春風起，高城煙霧開。雜花分戶映，嬌燕入檐回。一見能傾產，虛懷只愛才。鹽官雖絆驥，名是漢庭來。
長吟 杜甫
江渚飜鷗戲，官橋帶柳陰。江飛兢渡日，草見蹋春心。已撥形骸累，真爲爛漫深。賦詩歌句穩，不免自長吟。
絕句九首 七 杜甫
聞道巴山裏，春船正好行。都將百年興，一望九江城。
絕句九首 八 杜甫
水檻溫江口，茅堂石筍西。移船先主廟，洗藥淙沙溪。
絕句九首 九 杜甫
設道春來好，狂風大放顛。吹花隨水去，飜却釣魚船。
瞿唐懷古 杜甫
西南萬壑注，勍敵兩崖[開]。地與山根裂，江從月窟來。削成當白帝，空曲隱陽臺。疏鑿功雖美，陶鈞力大哉。
送司馬入京 杜甫
羣盜至今日，先朝忝從臣。歎君能戀主，久客羨歸秦。黃閣長司諫，丹墀有故人。向來論社稷，爲話涕霑巾。
惜別行送劉僕射判官 杜甫
聞道南行市駿馬，不限匹數軍中須。襄陽幕府天下異，主將儉省憂艱虞。祗收壯健勝鐵甲，豈因格鬬求龍駒。而今西北自反胡，騏驎蕩盡一匹無。龍媒真種在帝都，子孫永落西南隅。向非戎事備征伐，君肯辛苦越江湖。江湖凡馬多顦顇，衣冠往往乘蹇驢。梁公富貴於身疎，號令明白人安居。俸錢時散士子盡，府庫不爲驕豪虛。以茲報主寸心赤，氣却西戎迴北狄。羅網羣馬籍馬多，氣在驅馳出金帛。劉侯奉使光推擇，滔滔才略滄溟窄。杜陵老翁秋繫船，扶病相識長沙驛。強梳白髮提胡盧，手把菊花路旁摘。九州兵革浩茫茫，三歎聚散臨重陽。當杯對客忍流涕，君不覺老夫神內傷。
呀鶻行 杜甫
病鶻孤飛俗眼醜，每夜江邊宿衰柳。清秋落日已側身，過雁歸鵶錯回首。緊腦雄姿迷所向，疎翮稀毛不可狀。強神迷復皁雕前，俊才早在蒼鷹上。風濤颯颯寒山陰，熊羆欲蟄龍蛇深。念爾此時有一擲，失聲濺血非其心。
狂歌行贈四兄 杜甫
與兄行年校一歲，賢者是兄愚者弟。兄將富貴等浮雲，弟切功名好權勢。長安秋雨十日泥，我曹鞴馬聽晨雞。公卿朱門未開鎖，我曹已到肩相齊。吾兄睡穩方舒膝，不襪不巾蹋曉日。男啼女哭莫我知，身上須繒腹中實。今年思我來嘉州，嘉州酒重花繞樓。樓頭喫酒樓下臥，長歌短詠還相酬。四時八節還拘禮，女拜弟妻男拜弟。幅巾鞶帶不挂身，頭脂足垢何曾洗。吾兄吾兄巢許倫，一生喜怒長任真。
逃難 杜甫
五十頭白翁，南北逃世難。疎布纏枯骨，奔走苦不暖。已衰病方入，四海一塗炭。乾坤萬里內，莫見容身畔。妻孥復隨我，回首共悲歡。故國莽丘墟，鄰里各分散。歸路從此迷，涕盡湘江岸。
與嚴二郎奉禮別 杜甫
別君誰暖眼，將老病纏身。出涕同斜日，臨風看去塵。商歌還入夜，巴俗自爲鄰。尚媿微軀在，遙聞盛禮新。山東羣盜散，闕下受降頻。諸將歸應盡，題書報旅人。
巴西驛亭觀江漲呈竇使君二首 一 杜甫
轉驚波作怒，即恐岸隨流。賴有杯中物，還同海上鷗。關心小剡縣，傍眼見揚州。爲接情人飲，朝來減半愁。
巴西驛亭觀江漲呈竇使君二首 二 杜甫
向晚波微綠，連空岸脚青。日兼春有暮，愁與醉無醒。漂泊猶杯酒，躊躇此驛亭。相看萬里外，同是一浮萍。
巴山 杜甫
巴山遇中使，云自峽城來。盜賊還奔突，乘輿恐未回。天寒邵伯樹，地闊望仙臺。
收京 杜甫
復道收京邑，兼聞殺犬戎。衣冠却扈從，車架已還宮。克復成如此，安危在數公。莫令回首地，慟哭起悲風。